|  |
| --- |
| PATVIRTINTA |
| Klaipėdos miesto savivaldybės administracijos |
| direktoriaus   |
| įsakymu Nr. . |

**KLAIPĖDOS MIESTO SAVIVALDYBĖS ADMINISTRACIJOS PROJEKTO PARTNERIŲ ATRANKOS TVARKOS APRAŠAS**

**I SKYRIUS**

**BENDROSIOS NUOSTATOS**

1. Klaipėdos miesto savivaldybės administracijos projekto partnerių atrankos tvarkos aprašas (toliau – aprašas) parengtas vadovaujantis 2014–2020 metų Europos Sąjungos fondų investicijų veiksmų programos 8 prioriteto „Socialinės įtraukties didinimas ir kova su skurdu“ įgyvendinimo priemonės Nr. 08.1.1-CPVA-V-427 „Institucinės globos pertvarka: investicijos į infrastruktūrą“ projektų finansavimo sąlygų aprašu Nr. 1 (toliau – finansavimo sąlygų aprašas), patvirtintu Socialinės apsaugos ir darbo ministro 2018 m. rugpjūčio 31 d. įsakymu Nr. A1‑457 „Dėl 2014–2020 metų Europos Sąjungos fondų investicijų veiksmų programos 8 prioriteto „Socialinės įtraukties didinimas ir kova su skurdu“ įgyvendinimo priemonės Nr. 08.1.1-CPVA-V-427 „Institucinės globos pertvarka: investicijos į infrastruktūrą“ projektų finansavimo sąlygų aprašo Nr. 1 patvirtinimo“.

2. Projekto partnerių atranka (toliau – atranka) organizuojama siekiant įgyvendinti
2014–2020 metų Europos Sąjungos fondų investicijų veiksmų programos 8 prioriteto „Socialinės įtraukties didinimas ir kova su skurdu“ įgyvendinimo priemonės Nr. 08.1.1-CPVA-V-427 „Institucinės globos pertvarka: investicijos į infrastruktūrą“ finansuojamos veiklos „Bendruomeninių vaikų globos namų ir vaikų dienos centrų tinklo plėtra“ projektą „Vaikų dienos centrų tinklo plėtra Klaipėdos miesto savivaldybėje“ (toliau – projektas).

3. 2014–2020 metų Europos Sąjungos fondų investicijų veiksmų programos 8 prioriteto „Socialinės įtraukties didinimas ir kova su skurdu“ įgyvendinimo priemonės Nr. 08.1.1-CPVA-V-427 „Institucinės globos pertvarka: investicijos į infrastruktūrą“ finansuojamos veiklos „Bendruomeninių vaikų globos namų ir vaikų dienos centrų tinklo plėtra“ projektų įgyvendinimą administruoja Lietuvos Respublikos socialinės apsaugos ir darbo ministerija ir viešoji įstaiga Centrinė projektų valdymo agentūra.

4. Aprašas reglamentuoja reikalavimus projekto partneriams, nustato atrankos tvarką ir vertinimą.

5. Informacija apie atranką skelbiama Klaipėdos miesto savivaldybės (toliau – Savivaldybė) interneto svetainėje www.klaipeda.lt.

6. Atrankos tikslas – siekiant kokybiško projekto įgyvendinimo, atrinkti projekto partnerius, kurie, įgyvendinę projektą, užtikrintų kokybiškas vaikų dienos centrų (toliau – VDC) teikiamas dienos socialinės priežiūros ir ugdymo paslaugas projekto įgyvendinimo laikotarpiu Klaipėdos mieste.

7. Projekto tikslinė grupė yra vaikai iš socialinę riziką patiriančių ir (ar) nepasiturinčių gyventojų šeimų ir (ar) įvertinus poreikį esant nepalankioms gyvenimo aplinkybėms (gaunantiems krizių įveikimo paslaugą, po gaisro ir kt.). Esant poreikiui ir galimybei, VDC paslaugos gali būti teikiamos ir kitiems vaikams bei jų šeimos nariams.

8. Preliminari projekto pradžios data ir įgyvendinimo trukmė mėnesiais – 48 mėnesiai nuo projekto įgyvendinimo pradžios.

9. Projekto vertė ir paslaugų teikimo įkainiai bus nustatyti ir aiškiai apibrėžti po projekto finansavimo ir administravimo sutarties pasirašymo.

10. Apraše vartojamos sąvokos:

10.1. **Nuolatinis VDC lankytojas** – vaikas, kuris reguliariai lankosi VDC ir kuriam teikiamos dienos socialinės priežiūros paslaugos ne trumpiau kaip 3 mėnesius per kalendorinius metus.

10.2. **Paraiška**– Savivaldybės administracijos direktoriaus įsakymu patvirtintas nustatytos formos dokumentas, teikiamas atrankos konkursui, siekiant būti projekto partneriu teikiant VDC veiklos paslaugas.

10.3.**Projekto partneris** – VDC veiklos teikiamų paslaugų vaikui teikėjas, išreiškęs norą tapti projekto partneriu, laiku pateikęs visus reikalingus atrankai dokumentus ir palankiai įvertintas  komisijos, pasirašęs jungtinės veiklos sutartį dėl projekto įgyvendinimo.

10.4. **VDC**– viešas juridinis asmuo ar jo padalinys (išskyrus ikimokyklinio ugdymo įstaigas, bendrojo ugdymo mokyklas, neįgaliųjų organizacijas ir organizacijas, teikiančias paslaugas tik neįgaliesiems, psichikos sveikatos centrus), teikiantis dienos socialinės priežiūros ir ugdymo paslaugas.

11. Kitos apraše vartojamos sąvokos atitinka Lietuvos Respublikos civiliniame kodekse, Lietuvos Respublikos vaiko teisių apsaugos pagrindų įstatyme, Lietuvos Respublikos socialinių paslaugų įstatyme, Lietuvos Respublikos nevyriausybinių organizacijų plėtros įstatyme vartojamas sąvokas.

**II SKYRIUS**

**PROJE KTO VEIKLOS**

12. VDC veikla Savivaldybėje:

12.1. naujų VDC steigimas;

12.2. veikiančių VDC plėtra, kuria didinamas nuolatinių VDC lankytojų skaičius, naujiems lankytojams pritaikant naujas (papildomas) erdves (pastatus, patalpas).

**III SKYRIUS**

**REIKALAVIMAI PROJEKTO PARTNERIAMS**

13. Projekto partneriais gali būti Klaipėdos mieste veikiantys:

13.1. už socialinių paslaugų organizavimą atsakingos Savivaldybės biudžetinės įstaigos;

13.2. nevyriausybinės organizacijos;

13.3. asociacijos;

13.4. religinės bendruomenės ar bendrijos;

13.5. labdaros ir paramos fondai.

14. Atrankai paraiškas gali teikti projekto partneriai, kurie atitinka visas apraše išvardytas sąlygas:

14.1. projekto partneris atitinka statusą, nurodytą 13 punkte;

14.2. projekto partneris yra įvykdęs pareigas, susijusias su mokesčių ir socialinio draudimo įmokų mokėjimu;

14.3. projekto partneriui nėra iškeltos bylos dėl bankroto arba restruktūrizavimo, nėra pradėtas ikiteisminis tyrimas dėl ūkinės komercinės veiklos arba jis nėra likviduojamas, nėra priimtas kreditorių susirinkimo nutarimas bankroto procedūras vykdyti ne teismo tvarka;

14.4. projekto partneriui nėra įsiteisėjusio teismo sprendimo dėl paramos skyrimo iš ES ir (arba) Lietuvos Respublikos biudžeto lėšų naudojimo pažeidimo;

14.5. projekto partnerio vadovas ar kitas darbuotojas, įgyvendinsiantis projektą, neturi neišnykusio ar nepanaikinto teistumo už profesinės veiklos pažeidimus;

14.6. projekto partneris nėra juridinių asmenų filialas ir (arba) atstovybė;

14.7. projekto partnerio viešai skelbiama informacija apie teikiamas paslaugas atitinka šio projekto įgyvendinimo metu planuojamas teikti paslaugas;

14.8. projekto partneris turi reikiamą kvalifikaciją teikti aprašo 12 punkte numatytas paslaugas.

15. Jei projekto partneris netenkina nors vieno iš aprašo 14.1–14.8 papunkčiuose nustatytų reikalavimų, laikoma, kad projekto partnerio paraiška neatitinka aprašo reikalavimų, ir yra atmetama.

16. Prioriteto tvarka:

16.1. prioritetas teikiamas projekto partneriams, kurie turi patirties bei kompetencijos teikiant VDC paslaugas vaikams, turintiems emocijų ir elgesio sutrikimų bei patiriantiems socialinę riziką;

16.2. vykdant atranką (įvertinant balais) atsižvelgiama į finansavimo sąlygų aprašo 14 punkto rekomendacijas.

17. Pareiškėjas (Savivaldybė) teikia paraišką, parengtą kartu su projekto partneriais, t. y. įstaigomis, kurios naudosis įgyvendinant projektą sukurta infrastruktūra (teiks dienos socialinės priežiūros ir ugdymo paslaugas). Projekto partneris turi būti įtrauktas į projekto veiklų vykdymą (jis turi dalyvauti projekto valdymo grupėje, pirkimų komisijoje ar pan.).

18. Projekto partnerių atitiktis 14.1–14.8 papunkčiuose nustatytiems reikalavimams vertinamas balų sistema pagal nustatytus kriterijus. Didžiausia galimų balų suma – 100. Surinkus mažiau nei 40 balų projekto partnerio paraiška atmetama.

**IV SKYRIUS**

**ATRANKOS ORGANIZAVIMAS**

19. Atrankos konkursui teikiamą paraišką projekto partneris užpildo pagal aprašo 1 priede nustatytą formą.

20. Paraiška turi būti pasirašyta asmens, turinčio teisę veikti įstaigos, organizacijos vardu, nurodant vardą, pavardę ir pareigas, bei patvirtinta antspaudu, jei tokį antspaudą projekto partneris privalo turėti.

21. Paraiška turi būti užpildyta lietuvių kalba, atspausdinta ir kartu su kitais teikiamais dokumentais susegta į aplanką. Visi paraiškos bei prie jos pridedamų dokumentų lapai turi būti sunumeruoti. Paskutinio lapo antroje pusėje paraiška turi būti patvirtinta atrankos dalyvio ar jo įgalioto asmens parašu, nurodytas įgalioto asmens vardas, pavardė, pareigos bei paraišką sudarančių lapų skaičius.

22. Kartu su paraiška atrankai privaloma pateikti šiuos dokumentus:

22.1. steigimo dokumentų (įstatų arba nuostatų) kopiją;

22.2. valstybės įmonės Registrų centro Lietuvos Respublikos Vyriausybės nustatyta tvarka išduotą dokumentą, išrašą iš teismo sprendimo, Informatikos ir ryšių departamento prie Vidaus reikalų ministerijos išduotą dokumentą, Valstybinės mokesčių inspekcijos prie Lietuvos Respublikos finansų ministerijos teritorinės valstybinės mokesčių inspekcijos išduotą dokumentą, kad:

22.2.1. nėra iškeltos bylos dėl bankroto arba restruktūrizavimo, nėra pradėtas ikiteisminis tyrimas dėl ūkinės komercinės veiklos, nėra likviduojamas, nėra priimtas kreditorių susirinkimo nutarimas bankroto procedūras vykdyti ne teismo tvarka;

22.2.2. nėra įsiteisėjusio teismo sprendimo dėl paramos skyrimo iš ES ir (arba) Lietuvos Respublikos biudžeto lėšų naudojimo pažeidimo;

22.2.3. neturi neįvykdytų mokesčių ar socialinio draudimo įmokų mokėjimo įsipareigojimų pagal Lietuvos Respublikos teisės aktus;

22.2.4. dalyvis, turintis balsų daugumą juridinio asmens susirinkime, neturi neišnykusio ar nepanaikinto teistumo už nusikalstamą bankrotą. Dokumentas galioja, jei jis išduotas ne anksčiau nei prieš 30 dienų;

22.3. vadovo ar jo įgalioto asmens pasirašytą laisvos formos pažymą, kad:

22.3.1. nėra iškeltos bylos dėl bankroto arba restruktūrizavimo, nėra pradėtas ikiteisminis tyrimas dėl ūkinės komercinės veiklos, nėra likviduojamas, nėra priimtas kreditorių susirinkimo nutarimas bankroto procedūras vykdyti ne teismo tvarka;

22.3.2. nėra įsiteisėjusio teismo sprendimo dėl paramos skyrimo iš ES ir (arba) Lietuvos Respublikos biudžeto lėšų naudojimo pažeidimo;

22.3.3. teikdamas pasiūlymą nėra pateikęs melagingos informacijos;

22.3.4. dalyvis, turintis balsų daugumą juridinio asmens susirinkime, neturi neišnykusio ar nepanaikinto teistumo už nusikalstamą bankrotą.

23. Projekto partneris gali pateikti ir kitus dokumentus ir (arba) informaciją, reikalingą paraiškai vertinti, bei papildomus dokumentus, galinčius padėti vertinti paraišką.

24. Siekdama gauti finansavimą Organizacija turi pateikti Savivaldybės administracijos direktoriaus įsakymu nustatytos formos vieną tinkamai lietuvių kalba užpildytą susegtą paraiškos popierinį variantą ir elektroninę kopiją laikmenoje viename PDF formato faile. Paraiška turi būti pasirašyta Organizacijos vadovo ar jo įgalioto asmens. Kitos Organizacijos dokumentų kopijos turi būti patvirtintos, kad kopija tikra, nurodyta data ir pasirašytos Organizacijos vadovo.

Už paraiškos popierinio varianto ir elektroninės kopijos turinio tapatumą atsako paraišką teikianti organizacija. Nustačius, kad elektroninės kopijos turinys neatitinka popierinio varianto turinio, vadovaujamasi paraiškos popieriniame variante pateikta informacija.

 Pasirašyta popierinė paraiška su priedais teikiama užklijuotame voke su užrašu „Projekto „Vaikų dienos centrų tinklo plėtra Klaipėdos miesto savivaldybėje“ partnerių atrankai“, nurodomas paraiškos teikėjo pavadinimas bei adresatas – Klaipėdos miesto savivaldybės administracijos Socialinės paramos skyrius. Paraiškos pateikiamos Savivaldybės administracijos Informavimo ir e. paslaugų skyriaus Vieno langelio ir e. paslaugų poskyriui. Paraiškų, atsiųstų paštu, priėmimo terminas nustatomas pagal pašto antspaudo datą ant voko.

Paraiška su dokumentais gali būti teikiama tik elektronine forma, bet privaloma juos parengti ir patvirtinti vadovaujantis Lietuvos Respublikos elektroninio parašo įstatymu ir Elektroninio parašo taisyklėmis, patvirtintomis valstybės įmonės Registrų centro direktoriaus 2012 m. gegužės 31 d. įsakymu Nr. V-159 „Dėl Elektroninio parašo taisyklių patvirtinimo“.

Paraiška turi būti pateikta iki skelbime, paskelbtame Savivaldybės interneto svetainėje www.klaipeda.lt, nustatyto termino paskutinės dienos.

**V SKYRIUS**

**ATRANKOS KOMISIJOS DARBO ORGANIZAVIMAS**

25. Paraiškas vertina sudaryta atrankos komisija (toliau – komisija). Komisija yra kolegialus organas, sudarytas Savivaldybės administracijos direktoriaus įsakymu, priimantis sprendimus aprašo veiklos klausimais.

26. Komisiją sudaro ne mažiau kaip 3 (trys) asmenys. Komisijos darbui vadovauja komisijos pirmininkas. Komisiją techniškai aptarnauja komisijos sekretorius, paskirtas Savivaldybės administracijos direktoriaus įsakymu. Pradėdami darbą, komisijos nariai privalo pasirašyti konfidencialumo pasižadėjimą ir nešališkumo deklaraciją (3 priedas).

27. Komisijos sprendimai įforminami komisijos posėdžio protokoluose, kuriuose nurodoma:

27.1. posėdžio data ir vieta;

27.2. posėdyje dalyvavę komisijos nariai;

27.3. posėdžio metu svarstytos paraiškos;

27.4. pateikti argumentai, paaiškinimai, priimti sprendimai;

27.5. kita, komisijos nuomone, svarbi posėdžio informacija.

28. Komisijos sprendimai priimami bendru sutarimu arba, jei jo negalima pasiekti, komisijos nariams balsuojant. Balsuojant sprendimai priimami paprasta dalyvaujančių narių balsų dauguma. Balsams pasiskirsčius po lygiai lemia komisijos pirmininko balsas.

29. Komisijos sprendimai galioja tik tada, jei jie yra priimti dalyvaujant ne mažiau kaip ½ visų komisijos narių.

30. Komisijos narys, turįs interesų ar ryšių, susijusių su organizacija ar įstaiga, pateikusia paraišką, nedalyvauja balsavime Lietuvos Respublikos viešųjų ir privačių interesų derinimo valstybinėje tarnyboje įstatymo nustatyta tvarka.

31. Komisijos posėdžių protokolai ir posėdyje svarstytų klausimų dokumentai saugomi Savivaldybės administracijoje.

**VI SKYRIUS**

**PARAIŠKŲ VERTINIMAS IR JUNGTINĖS VEIKLOS SUTARTIES PASIRAŠYMAS**

32. Komisijos nariai pateiktas paraiškas vertina užpildydami paraiškos vertinimo formą (2 priedas).

33. Paraiškos vertinimo metu komisija gali paprašyti pateikti trūkstamą informaciją ir (arba) dokumentus. Projekto partneris privalo pateikti šią informaciją ir (arba) dokumentus per komisijos nustatytą terminą. Gali būti tikslinama tik ta pasiūlymo dalis, kuriai netaikoma balų vertinimo sistema.

34. Komisija, apsvarsčiusi pateiktas paraiškas, komisijos narių užpildytas paraiškų vertinimo formas ir padariusi išvadas, parengia protokolą su sprendimu dėl projekto partnerių atrinkimo.

35. Atrankos rezultatai skelbiami Savivaldybės interneto svetainėje www.klaipeda.lt.

36. Tik suderinus veiklas ir lėšas su atrinktais projekto partneriais, vadovaujantis galiojančiais teisės aktais, pasirašomos jungtinės veiklos sutartys, kuriose nustatomos pareiškėjo ir projekto partnerio tarpusavio teisės, pareigos ir atsakomybė įgyvendinant projektą.

**VII SKYRIUS**

**BAIGIAMOSIOS NUOSTATOS**

37. Projekto partneriui, dalyvaujančiam atrankoje, el. paštu siunčiami klausimai ir prašymai, susiję su paraiškos teikimu atrankai, laikomi oficialiais.

38. Gavęs finansavimą, projekto partneris įsipareigoja, suderinęs su Savivaldybės administracija, viešinti vykdomą projektą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_